Waterpolo: Marsaxlokk jirritornaw għar-rebħ Minn Cristian Muscat – ritratt: Dominic Borg Marsaxlokk …….11 Otters ………………6 (2-0, 4-2, 1-1, 4-3) Wara d-disfatta kontra Ta' Xbiex, rebħa kienet imperattiva għal Marsaxlokk u hekk għamlu meta kkonviċew bis-sħiħ biex għelbu lil Otters bl-iskor ta' 11-6. Għax-Xlukkajri spikka ferm il-player Matteo Martellacci li rreġistra poker personali. Ix-Xlukkjari ħarġu tajjeb u rebħu l-ewwel sessjoni bl-iskor ta' 2-0, bil-goals jaslu minn Rainer Scerri u Sebastian Busuttil. Huma komplew jidomminaw u rebħu wkoll it-tieni sessjoni din id-darba bil-punteġġ ta' 4-2, bl-iskorers ikunu Rainer Scerri, Zach Micallef, Luigi Mallia u Matteo Martellacci. Edward Meli u Claudio Spiteri De Barro minn man-up wara li tkeċċa Matteo Martellacci skorjaw iż-żewġ goals għall-Għawdxin. Fit-tielet sessjoni, irrenja bilanċ assolut hekk kif din intemmet bl-iskor ta' 1-1, b'Matteo Martellacci jsib ix-xibka għax-Xlukkajri, waqt li Luke Hyzler minn penalty ġab l-iskor indaqs għal Otters. It-team minn nofsinhar ta' Malta, immexxi mill-coach Joe Cremona, irritorna għar- rebħ fl-aħħar ses­sjoni meta għamel dan bl-iskor ta' 4-3, b'Sebastian Busutil, Matteo Martellacci, Matteo Cacici u Luigi Mal­lia jiskorjaw għal Marsaxlokk. Dan filwaqt li Claudio Spiteri De Barro (2) u Luke Hyzler minn penalty sabu x-xibka għall-Għawdxin biex b'hekk iż-żewġ goals ta' dan tal-aħħar f'din il- logħba waslu mid-distanza ta' ħames metri.